กรมควบคุมโรค เตือนผู้ปกครอง-รถรับส่งนักเรียน ระวังการลืมเด็กไว้ในรถ  แนะ 3 ข้อควรจำก่อนลงจากรถ
นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า ช่วงนี้โรงเรียนต่างๆ อยู่ระหว่างเปิดภาคเรียน  ซึ่งผู้ปกครองและครูอาจารย์ต้องดูแลสุขภาพของเด็กและป้องกันอุบัติเหตุที่อาจเกิดขึ้นกับเด็กนักเรียน โดยเฉพาะการลืมเด็กไว้ในรถ ทั้งรถรับส่งเด็กนักเรียนและรถของผู้ปกครอง ที่หากเกิดเหตุแล้วอาจเสี่ยงทำให้เด็กเสียชีวิตได้  จากการเฝ้าระวังโดยสำนักโรคไม่ติดต่อ กรมควบคุมโรค ในช่วง 7 ปี ตั้งแต่ปี 2555-2561 พบมีเหตุการณ์ที่เด็กถูกลืมทิ้งไว้ในรถ 26 เหตุการณ์ ช่วยไว้ได้ทัน  17 ราย อีก 9 ราย เสียชีวิต ทั้งหมดเป็นเด็กช่วงอายุ 3-7 ปี ทั้งหมดถูกลืม/ทิ้งไว้นานกว่า 6 ชั่วโมงขึ้นไป ส่วนเด็กที่ช่วยไว้ได้ทันทั้งหมดผู้ปกครองไม่ได้ลืม แต่ตั้งใจทิ้งเด็กไว้ในรถเอง เพราะคิดว่าลงไปทำธุระไม่นาน โดยติดเครื่องยนต์และเปิดแอร์ทิ้งไว้  ทั้งนี้จากข้อมูลการทดสอบกรณีเด็กติดในรถ ที่จอดกลางแดด ของศูนย์วิจัยสร้างเสริมความปลอดภัยและป้องกันการบาดเจ็บในเด็ก โรงพยาบาลรามาธิบดี พบว่าเด็กส่วนใหญ่ที่ติดอยู่ในรถไม่ได้เสียชีวิตเพราะขาดอากาศหายใจ แต่เป็นเพราะความร้อนภายในรถที่สูงขึ้น หากเด็กติดอยู่ในรถที่จอดกลางแดด 5 นาที อุณหภูมิจะสูงขึ้นจนไม่สามารถทนอยู่ได้  10 นาทีร่างกายจะยิ่งแย่ และ 30 นาทีเด็กจะเกิดภาวะเลือดเป็นกรด ช็อก หมดสติ สมองบวมตามมา จากนั้นอาจหยุดหายใจ อวัยวะทุกอย่างก็จะหยุดทำงานและอาจเสียชีวิตได้
  
จึงขอแนะนำผู้ปกครอง พนักงานขับรถรับส่งนักเรียน และครูอาจารย์  ให้เตือนตนเองใน 3 ข้อควรจำ คือ “นับ ตรวจตรา อย่าประมาท” เพื่อป้องกันการลืมเด็กในรถ ได้แก่ นับจำนวนเด็กก่อนขึ้นและหลังลงจากรถทุกครั้ง  ตรวจตราให้ทั่วรถ  ก่อนล็อคประตูรถ อย่าประมาท คือ อย่าทิ้งเด็กไว้เพียงลำพังแม้ช่วงเวลาสั้นๆ ก็ตาม  ทั้งนี้ หากพบเห็นเด็กถูกลืมไว้ในรถ ขอให้เรียกหาเจ้าของรถเพื่อให้มาเปิดรถโดยเร็ว   ถ้าไม่พบเจ้าของรถขอให้คนรอบข้างช่วยเหลือ และโทรแจ้งขอความช่วยเหลือจากทีมแพทย์กู้ชีพ โทร.1669